31. ožujka 2017.

Poštovani,

Fakultet zdravstvenih studija Sveučilišta u Rijeci pokreće program cjeloživotnog obrazovanja: „Podrška obitelji u ranom razvoju djece“, namijenjen zdravstvenim djelatnicima koji neposredno rade s obiteljima i djecom (*patronažne sestre, medicinske sestre koje rade timovima za opću/obiteljsku medicinu, te timovima za zdravstvenu zaštitu predškolske djece i sl.).* Program je izrađen u partnerstvu s Uredom UNICEF-a za Hrvatsku i nudi suvremeni pristup patronažnoj i medicinskoj djelatnosti - usmjeren na rani razvoj djece, kroz fokus na dobrobit cijele obitelji.

Istraživači iz raznih disciplina suglasni su oko toga da bolji zdravstveni, psihološko-emocionalni, socijalni i ekonomski uvjeti u prvim godinama života djeteta povećavaju vjerojatnost optimizacije uvjeta za sveukupni razvoj djeteta, bolje obrazovne rezultate i kasniju produktivnu uključenost u društvo. To ponajviše vrijedi za izjednačavanje životnih šansi za najranjiviju djecu, koja odrastaju u siromaštvu ili imaju razvojne teškoće.

Stoga je nužno ulagati u dodatno usavršavanje djelatnika koji neposredno rade s djecom i obiteljima, upravo u najranijim danima dječjeg života.

Prema istraživanju *„Kako roditelji i zajednice brinu o djeci najmlađe dobi u Hrvatskoj“* (UNICEF/Pećnik 2013.) patronažne sestre su iskazale potrebu za dodatnom edukacijom kako bi odgovorile na potrebe obitelji iz područja psihosocijalnog razvoja djece, roditeljske psihologije, informacijama o uslugama koje postoje u lokalnoj zajednici te načinima umrežavanja, komunikaciji i gradnji partnerstva s roditeljima.

Cilj programa cjeloživotnog obrazovanja „Podrška obitelji u razvoju djece“ je potpomognuti poboljšanje kvalitete života najšire populacije kroz dodatno obrazovanje zdravstvenih djelatnika koji pružaju podršku obitelji i rade na osiguravanju dobrobiti djece.

Nakon završenog jednogodišnjeg programa polaznici će steći specijalizirana znanja i kompetencije kako:

* prepoznati različite vrste perinatalnih mentalnih bolesti i faktore koji doprinose njihovom javljanju
* provesti procese informiranja, savjetovanja, edukacije i podrške roditeljima djece s teškoćama u razvoju o prevenciji i ranoj intervenciji
* objasniti ulogu i važnost sigurne privrženosti, emocionalne veze djeteta i roditelja, za zdravlje, rani razvoj i sveukupnu dobrobit djeteta
* prepoznati i prevenirati najčešće rizične situacije ozljeđivanja djece u kućnom okruženju
* povezivati obitelj djece s teškoćama u razvoju s različitim službama u zajednici koje pružaju usluge podrške i rane intervencije
* prepoznati i predvidjeti utjecaj predrasuda i diskriminacije na obitelj
* isplanirati i izabrati najbolju intervenciju za obitelj s kojom se radi
* primijeniti komunikacijske vještine prilagođene svakoj pojedinoj obitelji
* prepoznati slučajeve zanemarivanja i zlostavljanja djeteta

Više o Programu:

* Program je koncipiran da polaznicima nudi uravnotežen odnos teorijskih i praktičnih znanja, vještina i kompetencija, a provodit će se kroz 10 modula u trajanju 2 semestra
* Program se izvodi kao izvanredni program u trajanju od 320 nastavnih sati
* Program nosi 30 ECTS bodova, koje je moguće prenijeti u daljnje školovanje na sveučilišnim diplomskim studijima
* Po završetku Programa polaznici stječu Potvrdnicu s jasno izraženim brojem ECTS bodova kao dokaz stečenih kompetencija
* Program je prepoznat od strane Hrvatske komore medicinskih sestara kao tečaj prve kategorije u sklopu vrednovanja trajnog usavršavanja.

**Popis modula s brojem sati aktivne nastave potrebnih za njihovu izvedbu i brojem ECTS bodova**

|  |
| --- |
| **POPIS MODULA/PREDMETA** |
| Semestri |
| **PREDMET** | **NOSITELJ** | Predavanja | Seminari | **ECTS** |
| [Rani razvoj djeteta](http://www.fzsri.uniri.hr/files/CJELOZIVOTNO_OBRAZOVANJE/NASTAVA/Rani%20razvoj%20djeteta.pdf) | [Prof. dr. sc. Daniela Malnar](http://www.fzsri.uniri.hr/hr/fakultet/katedre/61-katedra-za-zdravstvenu-njegu.html)[Martina Šendula Pavelić, predavač, prof. psihologije](http://www.fzsri.uniri.hr/hr/fakultet/katedre/katedra-za-javno-zdravstvo.html) | 10 | 15 | 3 |
| [Nova uloga patronažne sestre](http://www.fzsri.uniri.hr/files/CJELOZIVOTNO_OBRAZOVANJE/NASTAVA/Nova%20uloga%20patronane%20sestre.pdf) | [Angela Lovrić, predavač](http://www.fzsri.uniri.hr/hr/fakultet/katedre/61-katedra-za-zdravstvenu-njegu.html) | 15 | 15 | 3 |
| [Roditeljstvo](http://www.fzsri.uniri.hr/files/CJELOZIVOTNO_OBRAZOVANJE/NASTAVA/Roditeljstvo.pdf) | [Izv. prof. dr. sc. Sanja Smojver Ažić](http://www.ffri.uniri.hr/hr/medunarodna-suradnja/mobilnost/68-hr/odsjeci-i-katedre/psihologija/222-psihologija.html) | 15 | 45 | 5 |
| [Zlostavljanje i zanemarivanje djece](http://www.fzsri.uniri.hr/files/CJELOZIVOTNO_OBRAZOVANJE/NASTAVA/Zlostavljanje%20i%20zanemarivanje%20djece.pdf) | [Izv. prof. dr. sc. Goran Palčevski](http://kbc-rijeka.hr/klinika-za-pedijatriju/) | 10 | 15 | 3 |
| [Okruženje i sigurnost djeteta](http://www.fzsri.uniri.hr/files/CJELOZIVOTNO_OBRAZOVANJE/NASTAVA/Okruenje%20i%20sigurnost%20djeteta.pdf) | [Izv. prof. dr. sc. Goran Palčevski](http://kbc-rijeka.hr/klinika-za-pedijatriju/) | 10 | 15 | 3 |
| [Komunikacijske vještine](http://www.fzsri.uniri.hr/files/CJELOZIVOTNO_OBRAZOVANJE/NASTAVA/Komunikacijske%20vjetine.pdf) | [Doc. dr. sc. Vesna Šendula Jengić](http://www.bolnicarab.hr/hr/ravnateljstvo/1/19) | 5 | 20 | 3 |
| [Podrška obiteljima djece s teškoćama u razvoju](http://www.fzsri.uniri.hr/files/CJELOZIVOTNO_OBRAZOVANJE/NASTAVA/Podrka%20obiteljima%20djece%20s%20tekoama%20u%20razvoju.pdf) | [Doc. dr. sc. Sanja Skočić Mihić](http://www.ufri.uniri.hr/hr/fakultet/ustrojfakulteta/katedre/katedra-za-obrazovne-znanosti.html)[Dr. sc. Sandra Bošković, viši predavač](http://www.fzsri.uniri.hr/hr/fakultet/katedre/61-katedra-za-zdravstvenu-njegu.html) | 25 | 25 | 4 |
| [Promoviranje jednakosti/inkluzija](http://www.fzsri.uniri.hr/files/CJELOZIVOTNO_OBRAZOVANJE/NASTAVA/Promoviranje%20jednakosti%20_inkluzija.pdf) | [Dr. sc. Sandra Bošković, viši predavač](http://www.fzsri.uniri.hr/hr/fakultet/katedre/61-katedra-za-zdravstvenu-njegu.html) | 5 | 15 | 2 |
| [Obitelj i djeca u sustavu socijalnog prava](http://www.fzsri.uniri.hr/files/CJELOZIVOTNO_OBRAZOVANJE/NASTAVA/Obitelj%20i%20djeca%20u%20sustavu%20socijanog%20prava.pdf) | [Doc. dr. sc. Vanja Smokvina](https://portal.uniri.hr/portfelj/1097) | 15 |   | 1 |
| [Mentalno zdravlje obitelji](http://www.fzsri.uniri.hr/files/CJELOZIVOTNO_OBRAZOVANJE/NASTAVA/Mentalno%20zdravlje%20obitelji.pdf) | [Radoslav Kosić, viši predavač](http://www.fzsri.uniri.hr/hr/fakultet/katedre/61-katedra-za-zdravstvenu-njegu.html) | 15 | 30 | 3 |
| **UKUPNO** |   | **125** | **195** | **30** |

Puna cijena programa: 9.000,00 HRK

**Za 20 polaznika osigurane su parcijalne stipendije u iznosu od 2.500,00 HRK**

Cijena programa umanjena za iznos parcijalne stipendije: 6.500,00 HRK

Nadamo se da ćete prepoznati vrijednost Programa te, u skladu sa svojim mogućnostima, podržati upis djelatnika vaše ordinacije.

Više informacija o programu i prijavama možete pronaći na internetskoj stranici

[Fakulteta zdravstvenih studija u Rijeci](http://www.fzsri.uniri.hr/hr/cjelozivotno-obrazovanje/podrska-obitelji-u-razvoju-djece.html)